SK Úradný vestník Európskej únie C 389/35

Stanovisko Európskeho hospodárskeho a sociálneho výboru na tému Európska iniciatíva občanov (revízia)

(stanovisko z vlastnej iniciatívy)

(2016/C 389/05)

Spravodajca: Antonio LONGO

Európsky hospodársky a sociálny výbor sa 21. januára 2016 podľa článku 29 ods. 2 rokovacieho poriadku rozhodol vypracovať stanovisko z vlastnej iniciatívy na tému:

Európska iniciatíva občanov (revízia)

(stanovisko z vlastnej iniciatívy).

Podvýbor poverený vypracovaním návrhu stanoviska výboru v danej veci prijal svoje stanovisko 17. mája 2016.

Európsky hospodársky a sociálny výbor na svojom 518. plenárnom zasadnutí 13. a 14. júla 2016 (schôdza z 13. júla) prijal 107 hlasmi za, pričom 1 člen hlasoval proti a 1 člen sa hlasovania zdržal, nasledujúce stanovisko:

1. Závery a odporúčania

1.1. Európsky hospodársky a sociálny výbor (EHSV) štyri roky po nadobudnutí účinnosti nariadenia o európskej iniciatíve občanov zdôrazňuje ústrednú úlohu občanov v európskom projekte a schopnosť uvedeného nástroja prispieť k preklenutiu demokratického deficitu podporou aktívneho občianstva a participatívnej demokracie.

1.2. Výbor sa stotožňuje s pozíciami, ktoré prijal Európsky parlament, Výbor regiónov a európska ombudsmanka, a domnieva sa, že európska iniciatíva občanov nenaplnila svoj potenciál v dôsledku nariadenia, ktorého revízia sa má vykonať.

1.3. EHSV zistil značné problémy technického, právneho a byrokratického charakteru, ako aj zjavnú nadmieru právomocí Európskej komisie, čo v prípade úspešných iniciatív bráni ich plnému zavedeniu, vykonávaniu a nadväzným opatreniam.

1.4. Výbor s ohľadom na revíziu nariadenia navrhuje tieto opatrenia:

1.4.1. Umožniť občianskym výborom začať zbierať vyhlásenia o podpore v termíne podľa vlastného výberu.

1.4.2. Priznať právne uznanie občianskym výborom, aby sa obmedzila trestná zodpovednosť organizátorov na úmysel a hrubú nedbanlivosť podľa vzoru smernice 2008/99/ES o ochrane životného prostredia prostredníctvom trestného práva.

1.4.3. Vytvoriť jednotné kontaktné miesto, fyzické aj online, kde občania môžu získavať informácie a zorientovať sa, pokiaľ ide o predkladanie iniciatív.

1.4.4. Preskúmať návrhy zamerané na zníženie minimálneho veku na podporu európskej iniciatívy občanov a zapojenie do nej, ako to navrhujú Európsky parlament a Výbor regiónov.

1.4.5. Vyriešiť zjavný konflikt záujmov v rámci Komisie oddelením úloh „inštitucionálneho sprievodcu“ a „posudzovateľa“. V tejto súvislosti EHSV potvrdzuje svoju pripravenosť pokračovať v úsilí v rámci už začatých iniciatív, a preto môže byť prirodzeným kandidátom na úlohu sprostredkovateľa a inštitucionálneho sprievodcu.

1.4.6. Zabezpečiť primerané opatrenia v nadväznosti na úspešné iniciatívy tým, že Komisiu vyzve, aby predložila legislatívny návrh do 12 mesiacov po skončení kampane alebo náležite odôvodnila rozhodnutie nepredložiť žiaden návrh. Výbor vyjadruje želanie, aby v prípade nepredloženia návrhu Európsky parlament vyvinul tlak na Komisiu na základe článku 225 ZFEÚ.

1.5. EHSV konštatuje, že niektoré problémy si nevyžadujú revíziu právneho predpisu, a preto by sa mali bezodkladne riešiť s cieľom neodrádzať potenciálnych organizátorov. S cieľom dosiahnuť vyššiu účinnosť tohto nástroja a jeho ľahšiu použiteľnosť výbor odporúča realizáciu týchto iniciatív:

1.5.1. S cieľom zabezpečiť transparentnejší proces registrácie by Komisia mala zaviesť jasné a jednoduché postupy a poskytovať podrobné odpovede a možné riešenia v prípade iniciatív, ktoré boli vyhodnotené ako neprípustné, čo by umožnilo výborom, aby ich preformulovali a opätovne predložili.

1.5.2. Komisia musí pokračovať v rokovaniach s členskými štátmi o zjednodušení, obmedzení a štandardizovaní systému vnútroštátnych právnych predpisov v oblasti zberu údajov. Navrhuje sa najmä obmedziť požadovanie osobných dokladov a umožniť všetkým občanom, aby mohli podpísať iniciatívy z krajín svojho pobytu.

1.5.3. Zabezpečiť trvalo bezplatný softvér na elektronický zber vyhlásení o podpore (OCS) (1) s cieľom zjednodušiť zber a registráciu vyhlásení o podpore, ako aj ich overenie zo strany vnútroštátnych orgánov. Očakáva sa tiež, že tento nástroj bude prístupný aj pre osoby so zdravotným postihnutím.

1.6. Zo všeobecnejšieho hľadiska rozširovania a zakoreňovania európskej iniciatívy občanov výbor odporúča:

1.6.1. Posilniť informovanosť a zvyšovať povedomie verejnosti o nástroji európskej iniciatívy občanov pomocou ad hoc kampaní, čo umožní občianskym výborom, aby informovali signatárov o dosiahnutých výsledkoch, predovšetkým prostredníctvom intenzívnejšieho úsilia Európskej komisie, pokiaľ ide o propagáciu opatrení v nadväznosti na úspešné iniciatívy.

1.6.2. Zabezpečiť viacjazyčnosť a preskúmať nové spôsoby vytvárania väzieb medzi elektronickým zberom podpisov a sociálnymi a digitálnymi médiami s cieľom osloviť čoraz širšie publikum.

1.6.3. Umožniť v zásade každému občanovi EÚ, aby mohol byť organizátorom európskej iniciatívy občanov zaručením možnosti znášať základné náklady kampane v prípade, že táto iniciatíva bola riadne zaregistrovaná.

1.7. EHSV navrhuje vytvoriť inštitucionálne fórum o účasti európskych občanov, ktoré by bolo stálym miestom pre rozpravu a diskusiu vo výbore podľa vzoru Európskeho fóra pre migráciu, čím by sa využil proces začatý v rámci Dňa európskej iniciatívy občanov. Výbor by mohol na túto tému predložiť konkrétny a podrobnejší návrh v špecifickom stanovisku z vlastnej iniciatívy.

2. Úvod

2.1. Právo na európsku iniciatívu občanov bolo zavedené Lisabonskou zmluvou (2) ako inovatívny nástroj nadnárodnej participatívnej demokracie. Toto právo umožňuje, aby milión občanov EÚ z najmenej siedmich členských štátov vyzvalo Európsku komisiu, aby navrhla legislatívny nástroj týkajúci sa otázok patriacich do pôsobnosti EÚ. Cieľom je aktívne zapojenie občanov do európskych rozhodovacích procesov tým, že sa im nepriamou formou poskytne právo zákonodarnej iniciatívy.

2.2. Pravidlá a postupy, ktorými sa riadi európska iniciatíva občanov, sú obsiahnuté v nariadení EÚ, ktoré bolo prijaté 16. februára 2011 a nadobudlo účinnosť 1. apríla 2012 (3).

2.3. Európsku iniciatívu občanov môžu zorganizovať a/alebo podpísať všetci európski občania, ktorí dovŕšili vek potrebný na nadobudnutie práva voliť vo voľbách do Európskeho parlamentu (4). Tieto iniciatívy nemôžu riadiť organizácie, môžu ich však propagovať a podporovať, ak pri tom zachovajú úplnú transparentnosť.

2.4. Postup stanovený pre európsku iniciatívu občanov možno zhrnúť do troch fáz:

2.4.1. Fáza vytvorenia iniciatívy predpokladá vytvorenie „občianskeho výboru“ (5), formálnu registráciu iniciatívy (6), ktorá podlieha posúdeniu prípustnosti zo strany Komisie (7), a osvedčenie elektronického systému zberu podpisov (8).

2.4.2. Vo fáze zberu je potrebné zozbierať 1 milión „vyhlásení o podpore“ (podpisov) počas maximálne 12 mesiacov v najmenej siedmich krajinách EÚ (9). Tento výsledok musia overiť príslušné vnútroštátne orgány (10).

2.4.3. Iniciatívu vo fáze predloženia posudzuje Komisia po stretnutí s organizátormi a po verejnom vypočutí v Európskom parlamente. Komisia musí v lehote troch mesiacov reagovať ad hoc oznámením a rozhodnúť o prijatí návrhu a začatí legislatívneho postupu.

3. Prvé štyri roky európskej iniciatívy občanov

3.1. K dnešnému dňu podpísalo európske iniciatívy občanov viac ako 6 miliónov európskych občanov. Hoci bolo predložených 56 iniciatív, iba 36 z nich bolo registrovaných Komisiou a z nich iba 3 zozbierali aspoň 1 milión podpisov (11). Žiadna úspešná iniciatíva nepodnietila nový legislatívny návrh, aj keď v niektorých prípadoch Európska komisia zohľadnila postoj verejnosti k istým špecifickým aspektom.

3.2. Značné ťažkosti technického, právneho a byrokratického charakteru, s ktorými sa organizátori stretli, ako aj slabý legislatívny vplyv úspešných iniciatív oslabili dôveryhodnosť nástroja európskej iniciatívy občanov. Tento jav sa prejavil v prudkom poklese registrovaných iniciatív zo 16 v roku 2012 na 5 v roku 2015 (12), ako aj v prudkom poklese počtu zozbieraných vyhlásení o podpore, a to z viac ako 5 miliónov v roku 2012 až na niekoľko tisíc v roku 2015 (13).

3.3. Počas posledných štyroch rokov mnohí organizátori a zástupcovia organizácií občianskej spoločnosti (14) odsudzovali nedostatky a ťažkopádnosť nástroja, ktorý mal byť pôvodne jasný, jednoduchý a ľahko použiteľný. Tieto trendy boli potvrdené na verejnom vypočutí, ktoré usporiadal EHSV 22. februára 2016.

3.4. Vo februári 2015, tri roky po nadobudnutí účinnosti nariadenia, Európsky parlament predložil štúdiu (15) o stave vykonávania nariadenia s výzvou na jeho revíziu. Závery tejto štúdie boli prevzaté v októbri 2015 uznesením (16), v ktorom Parlament formálne podal túto žiadosť Komisii s jasnými a presnými návrhmi.

3.5. Na základe žiadosti o preskúmanie účinného fungovania postupu, ktorým sa riadi európska iniciatíva občanov, ako aj úlohy a zodpovednosti Komisie vypracovala európska ombudsmanka v marci 2015 jedenásť usmernení zameraných na zlepšenie iniciatívy (17).

3.6. Výbor regiónov prijal v októbri 2015 stanovisko, ktoré je tiež priaznivo naklonené urýchlenej a podstatnej revízii nariadenia (18).

3.7. Komisia v reakcii na početné žiadosti o zmenu nariadenia uverejnila v apríli 2015, ako sa stanovuje v nariadení, správu (19) o doteraz dosiahnutých výsledkoch a následne, vo februári 2016, prehľad nadväzných opatrení (20) na návrhy, ktoré predložil Parlament. V oboch prípadoch Komisia opakovane odmietla akúkoľvek možnosť revízie platného nariadenia v krátkodobom horizonte, hoci uznáva rôzne výzvy, ktorým čelia organizátori európskej iniciatívy občanov a pripúšťa možnosť zlepšenia vykonávania súčasného regulačného rámca.

3.8. Medzi európskymi inštitúciami, organizátormi a zástupcami organizovanej občianskej spoločnosti je rozšírený názor, že európska iniciatíva občanov aj napriek niektorým pozitívnym výsledkom stále ani zďaleka nenaplnila svoj potenciál, pokiaľ ide o politické návrhy a aktívnu účasť občanov.

3.9. Inštitúcie a zainteresované strany zhodne poukázali na tieto základné problémy:

3.9.1. Nedostatok znalostí a povedomia o nástroji európskej iniciatívy občanov zo strany občanov a vnútroštátnych inštitúcií (21).

3.9.2. Občianske výbory sa vo fáze registrácie a zberu vyhlásení o podpore stretli s početnými problémami technického, právneho a byrokratického charakteru ohrozujúcimi výsledok samotnej iniciatívy.

3.9.3. Občania, ktorí chceli podpísať iniciatívu, čelili mnohým ťažkostiam v súvislosti s jednotlivými vnútroštátnymi právnymi predpismi o spracovaní údajov.

3.9.4. Tých niekoľko úspešných iniciatív Komisia nezohľadnila s cieľom vypracovať nové legislatívne návrhy, ale len nepriamo s nimi súvisiace legislatívne iniciatívy.

3.10. Medzi základné problémy spojené s občianskymi výbormi konkrétne patrí:

3.10.1. Skutočnosť, že občianske výbory nie sú právne uznané. Tento aspekt má negatívny vplyv na dôležité praktické aspekty európskej iniciatívy občanov, ako je získavanie finančných prostriedkov alebo obyčajné otvorenie bežného účtu. Okrem toho skutočnosť, že organizátori sú osobne zodpovední „za škodu spôsobenú pri organizovaní“ (22) spôsobuje, že európska iniciatíva občanov má odrádzajúci účinok.

3.10.2. Príliš prísne uplatňovanie kritérií registrácie. Približne 40 % iniciatív vyhlásila Európska komisia za neprípustné v prvej fáze postupu – počas „registrácie“ iniciatívy (23). Podľa Európskeho parlamentu je vhodné hlbšie analyzovať vnútorný konflikt záujmov Komisie, ktorá na jednej strane musí informovať organizátorov a poskytnúť posúdenie prípustnosti iniciatívy a na druhej strane je adresátom tejto iniciatívy (24).

3.10.3. Prekrývanie činností v kalendári európskej iniciatívy občanov. Čas potrebný na osvedčenie systémov elektronického zberu v každom členskom štáte skracuje už aj tak dosť krátku lehotu 12 mesiacov na zber vyhlásení o podpore.

3.10.4. Nedostatočná podpora zo strany Komisie, a to najmä vo fáze zakladania a riadenia iniciatívy. Osobitnú pozornosť si zaslúžia hostiteľské služby a OCS bezplatne ponúkané Komisiou a ťažkosti organizátorov pri vypracovávaní a rozosielaní dokumentácie vo viacjazyčných verziách.

3.10.5. Riadenie európskej iniciatívy občanov je nákladný proces. Dôkazom toho je skutočnosť, že tri úspešné iniciatívy sa opierali o podporu veľkých organizácií občianskej spoločnosti, ktoré podporili jej činnosti z technického, organizačného a finančného hľadiska. Mnohí organizátori s cieľom zabrániť porušeniu základnej zásady európskej iniciatívy občanov zdôraznili potrebu získať väčšiu podporu na úrovni EÚ na začatie kampane.

3.10.6. Príliš prísne pravidlá zberu a spracovania osobných údajov. V niektorých členských štátoch pravidlá v tejto oblasti dodatočne odrádzajú od organizácie nových iniciatív a pripojenia sa k nim. Okrem toho sa podľa zákonov v oblasti zberu údajov v niektorých krajinách berú do úvahy len podpisy zozbierané od občanov s trvalým pobytom v danom štáte, v dôsledku čoho 11 miliónov ľudí prichádza o právo na účasť (25).

3.10.7. Nedostatočné zapojenie organizátorov do nadväzných opatrení. Stretnutia a vypočutia sa vzhľadom na nedostatok nadväznosti na úspešné iniciatívy nejavia ako dostačujúce na to, aby Komisia prijala konkrétne legislatívne opatrenia.

3.11. Rok 2016 je rozhodujúcim rokom pre európsku iniciatívu občanov v procese, ktorý by mohol viesť k jej revízii. Toto stanovisko z vlastnej iniciatívy má predstavovať príspevok EHSV do tohto procesu, a to s vedomím obrovského nevyužitého potenciálu tohto dôležitého a inovatívneho nástroja v európskom rozhodovacom procese, ako aj z hľadiska skutočného európskeho občianstva.

4. EHSV a európska iniciatíva občanov

4.1. EHSV ako most medzi európskymi inštitúciami a organizovanou občianskou spoločnosťou bol od samého počiatku zapojený do diskusie o európskej iniciatíve občanov. Preukazujú to doposiaľ schválené stanoviská (26) a vytvorenie ad hoc skupiny, ktorá neustále sleduje vývoj a realizáciu tohto práva (27).

4.2. Výbor sa tiež aktívne podieľa na procese európskej iniciatívy občanov (28) s dvojitou úlohou sprostredkovateľa iniciatív a inštitucionálneho sprievodcu. K iniciatívam a právomociam EHSV patrí:

4.2.1. Každoročne organizovaný „Deň európskej iniciatívy občanov“ s cieľom zhodnotiť so všetkými zúčastnenými stranami stav realizácie a účinnosti európskej iniciatívy občanov. Táto udalosť uľahčuje výmenu osvedčených postupov a vytváranie sietí medzi podporovateľmi a ďalšími zainteresovanými stranami.

4.2.2. Vytvorenie vlastnej kancelárie „ICE helpdesk“, ktorý okrem iného ponúka preklad opisu iniciatív, ktoré boli potvrdené Komisiou, do úradných jazykov EÚ.

4.2.3. Poskytovanie svojich priestorov na podporu šírenia kampaní.

4.2.4. Vypracovanie praktického návodu, teraz už v jeho treťom vydaní, s cieľom propagovať a podporovať európsku iniciatívu občanov (29). Výbor tiež prisudzuje kľúčovú úlohu európskej iniciatíve občanov v ďalšej publikácii s názvom Európsky pas aktívneho občianstva (30), ktorej cieľom je informovať európskych občanov o všetkých ich právach a podporovať nadnárodnú participatívnu demokraciu.

4.2.5. Vytvorenie verejného úložiska akademickej a vedeckej dokumentácie týkajúcej sa európskej iniciatívy občanov v roku 2016, ktoré je otvorené všetkým občanom a na bezplatné konzultácie.

4.2.6. Prezentácia všetkých registrovaných najúspešnejších iniciatív, ktoré nie sú v rozpore s oficiálnou politikou výboru vyjadrenou v jeho stanoviskách, na plenárnom zasadnutí alebo v sekcii. To umožňuje EHSV, napriek jeho neutrálnej pozícii, poskytnúť im zodpovedajúcu viditeľnosť.

4.2.7. EHSV sa prostredníctvom svojich vlastných zástupcov zúčastňuje na vypočutiach v Európskom parlamente, ktoré sa vzťahujú na úspešné iniciatívy, a prispieva k procesu ich analýzy a ďalšieho rozvoja zo strany Komisie.

5. Všeobecné pripomienky

5.1. EHSV intenzívne obnovuje podporu európskej iniciatíve občanov. Štyri roky po nadobudnutí účinnosti nariadenia o európskej iniciatíve občanov sa zaznamenávajú povzbudivé údaje, pokiaľ ide o účasť, ale aj obrovský nevyužitý potenciál. Výbor je presvedčený, že správne a úplné vykonávanie európskej iniciatívy občanov môže pomôcť preklenúť narastajúcu priepasť medzi občanmi a Európskou úniou.

5.2. EHSV sa stotožňuje so skôr vyjadrenými názormi Európskeho parlamentu, Výboru regiónov a európskej ombudsmanky, podľa ktorých je čiastočné a obmedzené vykonávanie európskej iniciatívy občanov spôsobené viacerými faktormi. Zisťujú sa najmä obmedzenia technického, právneho a byrokratického charakteru, ale aj zjavný inštitucionálny skrat v dôsledku nadmiery právomocí a zodpovedností Európskej komisie.

5.3. EHSV sa tiež domnieva, že niektoré z týchto problémov Komisia úspešne vyriešila, napríklad poskytnutie bezplatného systému OCS, zatiaľ čo iné, žiaľ, nemožno riešiť bez revízie samotného nariadenia.

5.4. Výbor preto vyzýva Komisiu, aby pracovala na dvoch rovinách: prijala okamžité opatrenia s cieľom vyriešiť a/alebo zjednodušiť jednoduché a jasné technické a byrokratické problémy; predložila návrh reformy nariadenia na vyriešenie zložitejších inštitucionálnych, právnych a organizačných otázok.

6. Konkrétne pripomienky

6.1. Na účely zjednodušenia a zefektívnenia nástroja európskej iniciatívy občanov EHSV predkladá tieto návrhy na reformu nariadenia:

6.1.1. Umožniť občianskym výborom začať zber vyhlásení o podpore dátumom podľa svojho výberu. Je to nevyhnutné na zabezpečenie účinnosti 12 mesiacov na zber podpisov.

6.1.2. Priznať právne uznanie občianskym výborom tak, že sa im podľa potreby prizná osobitné postavenie, aby sa obmedzila trestná zodpovednosť organizátorov na úmysel a hrubú nedbanlivosť podľa vzoru smernice 2008/99/ES o ochrane životného prostredia prostredníctvom trestného práva.

6.1.3. Vytvoriť jednotné kontaktné miesto, fyzické aj online, kde občania môžu získavať informácie a zorientovať sa, pokiaľ ide o predkladanie iniciatív. Základom je poskytovať občianskym výborom primeranú technickú a právnu pomoc s cieľom uľahčiť predkladanie návrhov a zvýšiť percentuálny podiel prípustných návrhov.

6.1.4. Preskúmať návrhy zamerané na zníženie minimálneho veku na podporu európskej iniciatívy občanov a zapojenie do nej, ako to navrhujú Európsky parlament a Výbor regiónov, s cieľom poskytnúť mladým ľuďom príležitosť aktívne sa podieľať na procese budovania Európskej únie.

6.1.5. Oddeliť úlohy „inštitucionálneho sprievodcu“ a „posudzovateľa“, ktorými je v súčasnosti poverená Komisia. Je to veľmi dôležité, aby sa vyriešil zjavný konflikt záujmov v rámci Komisie a umožnilo úplné a účinné vykonávanie nástroja európskej iniciatívy občanov.

6.1.5.1. EHSV tým, že potvrdí svoju pripravenosť pokračovať v úsilí v rámci už začatých iniciatív, môže byť prirodzeným kandidátom na úlohu sprostredkovateľa a inštitucionálneho sprievodcu.

6.1.6. Zabezpečiť primerané opatrenia v nadväznosti na úspešné iniciatívy. V súlade s právom na iniciatívu Európskej komisie sa od nej požaduje, aby vypracovala legislatívny návrh do 12 mesiacov po skončení kampane alebo náležite odôvodnila rozhodnutie nepredložiť žiaden návrh. Výbor vyjadruje želanie, aby Európsky parlament vyvinul tlak na Komisiu na základe článku 225 ZFEÚ, ak sa návrh nepredloží včas. Komisia sa tiež bude musieť zapojiť do bližšieho vzťahu s navrhovateľmi týchto iniciatív, čo presahuje rámec jednoduchých vypočutí, ktoré sa konajú v Európskom parlamente, aby sa zabezpečilo, že vypracovaný návrh bude zodpovedať očakávaniam tých, ktorí ho podporovali.

6.2. Výbor ďalej konštatuje, že Európska komisia by mala:

6.2.1. Zabezpečiť transparentnejší a efektívnejší proces registrácie. Komisia by najmä mala zohrávať aktívnejšiu úlohu tým, že poskytne podrobné odpovede a možné riešenia v prípade, ak by iniciatíva mala byť posúdená ako neprípustná, čo by umožnilo výborom preformulovať ich tak, aby boli v súlade s kritériami stanovenými platnými právnymi predpismi.

6.2.2. Pokračovať v rokovaniach s členskými štátmi o zjednodušení, obmedzení a štandardizovaní systému vnútroštátnych právnych predpisov v oblasti zberu údajov, ktoré sú potrebné na podpísanie vyhlásenia o podpore. Navrhuje sa najmä čo najviac obmedziť požadovanie osobných dokladov a umožniť všetkým európskym občanom, aby mohli podpísať iniciatívy z krajín svojho pobytu (31).

6.2.3. Zabezpečiť trvalo bezplatný systém OCS, čo zjednoduší zber a registráciu vyhlásení o podpore, ako aj ich overenie zo strany vnútroštátnych orgánov. Očakáva sa tiež, že tento nástroj bude prístupný aj pre osoby so zdravotným postihnutím.

6.3. Odporúča sa najmä:

6.3.1. Posilniť procesy informovania a zvyšovania povedomia o európskej iniciatíve občanov. Musí sa to vykonávať predovšetkým prostredníctvom ad hoc kampaní podporovaných Komisiou a členskými štátmi. Z tohto hľadiska sa tiež navrhuje, aby sa občianskym výborom umožnilo informovať zainteresovaných podporovateľov (s ich povolením) o vývoji a výsledkoch dosiahnutých v rámci kampane. Analogicky to platí aj pre Komisiu, ktorá by mala lepšie propagovať opatrenia v nadväznosti na úspešné iniciatívy a informovať o nich v prvom rade občianske výbory.

6.3.2. Zabezpečiť viacjazyčnosť ako základnú požiadavku na dosiahnutie vysokej účasti a preskúmať nové spôsoby vytvárania väzieb medzi elektronickým zberom podpisov a sociálnymi a digitálnymi médiami s cieľom osloviť čoraz širšie publikum.

6.3.3. Umožniť v zásade každému občanovi EÚ, aby mohol byť organizátorom európskej iniciatívy občanov zaručením možnosti znášať základné náklady kampane v prípade, že táto iniciatíva bola riadne zaregistrovaná.

6.4. Napokon EHSV navrhuje vytvoriť inštitucionálne fórum o účasti európskych občanov, ktoré by bolo stálym miestom pre rozpravu a diskusiu vo výbore podľa vzoru Európskeho fóra pre migráciu, čím by sa využil proces začatý v rámci Dňa európskej iniciatívy občanov. V tejto súvislosti s cieľom zabezpečiť odbornú účasť by EHSV okrem iných prizval zúčastnených zástupcov inštitúcii, jedného zástupcu z každého občianskeho výboru, ktorých iniciatíva bola oficiálne zaregistrovaná, ako aj všetky zainteresované strany. Výbor by mohol na túto tému predložiť konkrétny a podrobnejší návrh v špecifickom stanovisku z vlastnej iniciatívy.

V Bruseli 13. júla 2016 Predseda Európskeho hospodárskeho a sociálneho výboru Georges DASSIS

(1) OCS je skratka pre Online Collection Software a predstavuje nástroj, ktorý bezplatne poskytuje Európska komisia na elektronický zber údajov. Tento nástroj zjednodušuje zber údajov, ako aj overovanie zo strany vnútroštátnych orgánov. OCS je tiež v súlade s nariadením Európskeho parlamentu a Rady (EÚ) č. 211/2011 a s vykonávacím nariadením Komisie (EÚ) č. 1179/2011. https://joinup.ec.europa.eu/software/ocs/description.

(2) Článok 11 ods. 4 ZEÚ a článok 24 ods. 1 ZFEÚ.

(3) Nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov, http://ec.europa.eu/citizens-initiative/public/welcome.

(4) V každom členskom štáte je potrebné dovŕšiť vek 18 rokov okrem Rakúska, kde stačí dovŕšiť vek 16 rokov.

(5) Občiansky výbor by sa mal skladať najmenej zo siedmich občanov s pobytom v siedmich členských štátoch EÚ.

(6) Opis iniciatívy musí mať maximálne 800 znakov (100 znakov názov, 200 opis a 500 podrobnejšie informácie o cieľoch).

(7) Nariadenie (EÚ) č. 211/2011, článok 4 ods. 2 Pred oficiálnou registráciou iniciatívy a jej zaradením na webovú stránku Európskej komisie, musí Komisia v lehote dvoch mesiacov overiť, či: 1. bol vytvorený občiansky výbor a boli určené kontaktné osoby; 2. iniciatíva nie je zjavne mimo rámca právomocí Komisie predložiť legislatívny návrh na účely vykonávania zmlúv EÚ; 3. iniciatíva nie je zjavne zneužívajúca, neopodstatnená alebo šikanujúca; 4. iniciatíva nie je zjavne v rozpore s hodnotami vymedzenými v zmluvách EÚ. Rozhodnutie o registrácii navrhovanej iniciatívy alebo o jej zamietnutí vychádza z právnych dôvodov, a preto môže byť sporné. Ak Komisia zamietne registráciu, informuje organizátorov o dôvodoch zamietnutia a o všetkých dostupných prostriedkoch súdnej a mimosúdnej nápravy. Patrí medzi ne možnosť podať odvolanie na Súdny dvor EÚ alebo podať sťažnosť európskemu ombudsmanovi (sťažnosť na nesprávny úradný postup).

(8) Nariadenie (EÚ) č. 211/2011, článok 6 V nariadení sa stanovuje, že tento proces zabezpečujú príslušné orgány každého členského štátu, v ktorom sa zbierajú vyhlásenia o podpore.

(9) V nariadení sa stanovuje povinnosť dosiahnuť minimálny počet podpisov z každej krajiny v pomere k počtu obyvateľov, http://ec.europa.eu/citizens-initiative/public/signatories.

(10) Nariadenie (EÚ) č. 211/2011, článok 15

(11) Medzi úspešné navrhované iniciatívy patria: „Voda a sanitácia sú ľudským právom! Voda je verejným statkom, nie komoditou!“, „Stop vivisekcii“, „Jeden z nás“: http://ec.europa.eu/citizens-initiative/public/initiatives/successful.

(12) Celkový počet registrovaných iniciatív sa v priebehu rokov postupne znižoval: 16 v roku 2012, 9 v roku 2013, 5 v roku 2014, 5 v roku 2015.

(13) Údaje o zozbieraných podpisoch na podporu európskych iniciatív občanov za posledné tri roky jasne poukazujú na pokles záujmu a účasti občanov. V roku 2013 bolo zozbieraných 5 402 174 podpisov, v roku 2014 bolo zozbieraných 628 865 podpisov a v roku 2015 iba 8 500.

(14) C. Berg, J. Tomson, An ECI that works! Learning from the first two years of the European Citizens‘ Initiative, 2014. http://ecithatworks.org/

(15) Výskumná služba Európskeho parlamentu, Implementation of the European Citizens‘ Initiative. The experience of the first three years, 2015. www.europarl.europa.eu/thinktank.

(16) Uznesenie Európskeho parlamentu z 28. októbra 2015 k európskej iniciatíve občanov (2014/2257(INI)). Spravodajca: Schöpflin.

(17) Prípad: OI/9/2013/TN. Začatie: 18. 12. 2013; Rozhodnutie: 4.3. 2015 http://www.ombudsman.europa.eu/en/cases/decision.faces/sk/59205/html.bookmark.

(18) Výbor regiónov. Stanovisko na tému Európska iniciatíva občanov (Ú. v. EÚ C 423, 17.12.2015, s. 1).

(19) Správa COM(2015)145 final, Správa o uplatňovaní nariadenia (EÚ) č. 211/2011 o iniciatíve občanov, 2015.

(20) Follow up to the European Parliament resolution on the European Citizens‘ Initiative, ktoré Komisia prijala 2. februára 2016.

(21) Štúdia Eurobarometra „The promise of EU“, september 2014, s. 55.

(22) Nariadenie (EÚ) č. 211/2011, článok 13 Treba zvážiť riziko výskytu chýb pri spracovaní osobných údajov.

(23) Obzvlášť reštriktívny sa javí výklad textu „navrhovaná iniciatíva nie je zjavne mimo rámca právomocí Komisie predložiť legislatívny návrh na účely vykonávania zmlúv EÚ“. Týmto spôsobom boli systematicky zamietnuté všetky iniciatívy smerujúce k zmene zmlúv. Jedinou výnimkou je „Let me vote“, ktorej cieľom bolo doplniť práva občanov EÚ uvedené v článku 20 ods. 2 ZFEÚ o právo voliť v parlamentných voľbách v členskom štáte, v ktorom majú bydlisko, za tých istých podmienok ako štátni príslušníci tohto štátu.

(24) EPRS Implementation of the European Citizens‘ Initiative. The experience of the first three years, 2015, cap. 3.1.4.

(25) EPRS Implementation of the European Citizens‘ Initiative. The experience of the first three years, 2015, cap. 6.

EPRS Disenfranchisement of EU citizens resident abroad, Executive Summary.

(26) Stanovisko EHSV na tému Iniciatíva občanov (Ú. v. EÚ C 44, 11.2.2011, s. 182).

Stanovisko EHSV na tému Zavádzanie Lisabonskej zmluvy do praxe: Participatívna demokracia a európska iniciatíva občanov (článok 11 ZEÚ) (Ú. v. EÚ C 354, 28.12.2010, s. 59).

(27) Skupina ad hoc pre európsku iniciatívu občanov bola založená v októbri 2013 a jej mandát bol obnovený v roku 2015.

(28) http://www.eesc.europa.eu/?i=portal.en.members-former-eesc-presidents-henri-malosse-speeches-statements&itemCode=35383.

(29) http://www.eesc.europa.eu/resources/docs/sk_15_438-citizens-initiative.pdf.

(30) http://www.eesc.europa.eu/resources/docs/15_85-citizenship-passport-sk.pdf.

(31) Britskí a írski občania s pobytom v Bulharsku, vo Francúzsku, v Rakúsku, Českej republike a Portugalsku sú v súčasnosti zbavení tohto práva.